vyeolywedruiwe | The greatest WordPress.com site in all the land! | Bladsy 2
Die kleur van jou nommerplate
Posted on September 26, 2012	by vyeolywedruiwe
Ja, hier in Palestiena en Israel is die kleur van jou nommerplate baie belangrik. Dit bepaal waar en op watter paaie jy mag ry en waarheen jy mag gaan.
Die Israeli motors se nommerplate (foto: Adele)
Is jou nommerplate geel met swart syfers, is jou kop deur. Alle paaie verwelkom jou. Maar o wee, as jy sulke wittes met groen syfers het, dan mag jy net in Palestiena ry.
Palestynse nommerplaat (foto: Adele)
Geen Jerusalem of elders in Israel nie, nie eers met 'n permit nie. 'n Motor kan nie 'n permit kry om 'na die anderkant' te gaan nie. 'n Persoon kan egter aansoek doen en mag dalk 'n permit kry vir werk of om mediese redes, maar om sommer net te gaan kuier of so 'n bietjie in Oos-Jerusalem gaan ronddrentel, dis verbode.
Parkeerterrein by 'Checkpoint' 300 (foto: Adele)
Sekere paaie is egter Israeli paaie en Palestynse motors mag net op sekere dele of soms glad nie op daardie paaie ry nie. Waar hulle wel daarop mag ry is waar daar geen alternatief is nie. Hier by 'checkpoint 300' in Bethlehem is 'n parkeer terrein waar die wit en groen nommerplaat motors bedags gelaat word terwyl hul eienaars per bus na Oos-Jerusalem gaan.
Om na Jordanie te gaan het nie minder probleme nie. Die rit moet ook per bus onderneem word, want die Israeli regering laat geen Palestynse motors deur die grenspos nie. Daar is 'n bus wat jou deur die een helfte van die grens neem en dan moet daar oorgeklim word op 'n Jordaniese bus om verder te gaan. Baie Palestyne gebruik Amman se lughawe as vertrek punt vir hul reise.
Ambulanse mag glad nie deur 'n 'checkpoint' gaan nie. Die pasient word met die Palestynse ambulans tot by die 'checkpoint' geneem en dan kom 'n ambulans van Israel en neem die pasient verder. Enige verpleeg personeel mag deur gaan, indien hulle 'n permit het.
Taxi (foto : Adele)
Palestynse taxi's se nommerplate is groen met wit syfers op. Minibus taxi's ry is 'n belewenis op sy eie. Ek glo in Suid-Afrika ook, moet egter belei dat ek hulle nog nie ervaar het nie, maar dalk moet ek dit oorweeg. Hier in Palestiena is hulle oranje en word 'n Service genoem (uitgespreek Serwies) en is relatief goedkoop. Ek is van Bethlehem na Ramallah en vandaar na Jericho met so 'n Service. Daar is nie 'n vertrek tyd nie, sodra daar 7 passasiers is vertrek die Service. Niemand betaal wanneer jy inklim nie en na 'n tyd begin die passasiers skielik geld voorentoe stuur. Die voorste passasiers gee dit vir die drywer en hy stuur weer kleingeld agtertoe. Hy kyk nie wie die geld stuur nie en die kleingeld kom nie altyd dadelik nie, soms het hy nie genoeg kleingeld nie of is hy te besig in die verkeer. Die roetes is op die Palestynse paaie en daar is nie skouers of strepe nie. Ek het nie enige padtekens gesien nie en die paaie is baie nou.
Motorhek by 'checkpoint' 300 (foto: Adele)
Om hierdie situasie te probeer verstaan het ek aan moontlike voorbeelde gedink wat meer bekend mag wees. Stel jou voor 'n GP nommerplaat mag net in Gauteng ry en 'n Vrystaat nommerplaat net daar. 'n Wes Kapenaar mag nie die heelpad Port Elizabeth toe ry nie en moet iewers anderkant Knysna sy motor agter laat en per bus verder ry.
Ek het nooit gedink dat 'n nommerplaat se kleur so belangrik is nie!!
Waarom vye, olywe en druiwe?
Posted on September 17, 2012	by vyeolywedruiwe
' n Pragtige voorbeeld van 'n Olyfboom
Nadat ek besluit het om met hierdie blog te begin het ek redelik lank oor 'n naam getop, verskeie idees oorweeg en uiteindelik op Vye, Olywe en Druiwe besluit. Word Press laat my nie toe om kommas of koppeltekens te gebruik nie, vandaar die moeilik leesbare naam.
Hier in Bethlehem is ons omring deur olyfboorde. Hier is etlike vierkante km beplant met olywe en word hulle erg bedreig deur die aneksasie van Palesteinse grond deur die Israeli regering. Die grond word hoofsaaklik gebruik vir die bou van die skeidingsmuur en uitbreiding van setlaars dorpe (of soos almal dit hier noem-"Settlements"). Duisende olyfbome is al verwoes, maar dis 'n storie vir later.
Vye is netsoos olywe sinoniem met die gebied en ons lees telkemale van vye of 'n vyeboom in die Bybel. Die eerste vars vrugte wat ek hier in Bethlehem geeet het was dan ook vye. Buite ons kombuisvenster is 'n olyf- en vyeboom en in die tuin is 'n wingerdstok.
Druiwe is nou volop en word gereeld aangebied wanneer ons Palestynse gesinne besoek. Druiwe word ook reeds vanaf die Bybelse tye hier verbou en netsoos die ander vrugte is daar oral wingerdstokke in die tuine.
Die Olyfboom, Vyeboom asook die Wingerdstok is simbole vir Vrede, Voorspoed en Wysheid. Ek is seker almal sal saam stem dat hierdie gebied beslis vrede, voorspoed en baie wysheid nodig het.
Ek gaan vir die volgende drie maande hier woon en wil graag my ondervindinge en waarnemings met julle deel. Stuur asseblief opmerkings en vrae en ek sal kyk of ek hulle sal kan antwoord.